Káčer, Juraj, generálny riaditeľ Sociálnej poisťovne (2021-11-30):
Ďakujem pekne za slovo. Vážený pán predsedajúci, vážené panie, páni poslanci, panie poslankyne nevidím, na základe § 122 ods. 4, písm. c) bodu 2 zákona č. 461/2003 Z. z. o sociálnom poistení predkladám návrh rozpočtu Sociálnej poisťovne na rok 2022 a rozpočtové výhľady na rok 2023 a ´24 na schválenie. Tento návrh rozpočtu schválila vláda Slovenskej republiky 14. októbra 2021 uznesením č. 595/2021. Rovnako bol tento návrh schválený 
22. 11. na sociálnom výbore a 18. 11. na finančnom výbore. Návrh rozpočtu je zostavený v podmienkach zákona č. 461/2003 Z. z. o sociálnom poistení. Predkladaný materiál zohľadňuje skutočné výsledky hospodárenia Sociálnej poisťovne v roku 2020, očakávané výsledky hospodárenia do konca roku ´21 a vplyv makroekonomických ukazovateľov zverejnených Inštitútom finančnej politiky ministerstva financií. V návrhu rozpočtu je zohľadnená ministerstvom financií navrhovaná výška príjmov a výdavkov. Do príjmov Sociálnej poisťovne bol na roky 2022 až ´24 zapracovaný transfer štátnych finančných prostriedkov a teda malo by to byť nasledovne: v roku 2022 400 miliónov, v roku 2023 450 miliónov a v roku 2024 650 miliónov. Taký je odhad. V návrhu rozpočtu Sociálnej poisťovne na rok 2022 sa predpokladá, že príjmy v bežnom roku dosiahnu 9 miliárd 833 miliónov eur a výdavky dosiahnu 9 miliárd 903 miliónov eur a teda v bežnom roku 2022 by sme mali skončiť hospodárenie s očakávaným bilančným rozdielom 70 miliónov. Po zapracovaní však predpokladaného prevodu zostatku z roku 2021, ktorý by mal byť vo výške 781 miliónov eur, by zdroje v roku 2020 mali predstavovať výšku 10,6 miliardy zaokrúhlene, čo znamená, že hospodárenie Sociálnej poisťovne sa predpokladá, že skončí v roku 2020 s celkovým bilančným rozdielom 711 miliónov eur. Hospodárenie Sociálnej poisťovne bude rovnako ako posledné roky aj v rokoch 2022 až ´24 ovplyvňovať deficitné hospodárenie v základnom fonde nemocenského poistenia a v základnom fonde starobného poistenia. Deficit bude, tak ako doteraz, Sociálna poisťovňa riešiť v zmysle § 167 ods. 1 zákona o sociálnom poistení z rezervného fondu solidarity, ako aj z vnútorných zdrojov v zmysle § 122 ods. 4, písm. g) a § 123 ods. 2, písm. b) bod 6. V roku 2022 predpokladá Sociálna poisťovňa postúpiť do dôchodcovských správcovských spoločností príspevky na starobné sporenie vo výške 1 miliardy a 33 miliónov. Doplním krátke očakávania výsledkov hospodárenia Sociálnej poisťovne za rok 2021, teda tie najaktuálnejšie. Čiže hospodárenie Sociálnej poisťovne, ako som už na úvod povedal, by malo skončiť bilančným rozdielom niekde na úrovni 781 miliónov. Očakávajú sa vyššie plnenia rozpočtu príjmov v bežnom roku na úrovni 98 miliónov. Výber od ekonomicky aktívneho obyvateľstva, to je ten asi najzaujímavejší alebo najdôležitejší ukazovateľ v zmysle ekonomiky Sociálnej poisťovne a vôbec vyplácania dávok a vôbec možnosti financovania štátu Sociálnej poisťovne, čiže výber od ekonomicky aktívnych obyvateľov vrátane príspevku na starobné dôchodkové sporenie sa očakáva v roku 2021 o 140 miliónov vyšší, ako tomu bolo rozpočtované. Rovnako sa predpokladá, že ten transfer pre Sociálnu poisťovňu zo štátneho rozpočtu bude 749 miliónov, čo znamená 90-miliónovú úsporu oproti tomu, aké boli očakávania na začiatku roku. V roku 2021, a teda toto máme príjmovú stránku Sociálnej poisťovne v roku ´21, výdavková stránka nám hovorí, že budeme mať o 12 miliónov vyššie výdavky a sú spôsobené najmä vyššími výdavkami v roku 2021, a to najmä v základnom fonde nemocenského poistenia o 184 miliónov. Tu hovoríme hlavne o pandemických dávkach, OČR-kách, PN-kách, COVID-príspev-koch a tak isto aj nových dávkach. V základnom fonde poistenia v nezamestnanosti máme teda väčšie výdavky o 52 miliónov eur a to je hlavne spojené s predlžovaním obdobia poistenia v nezamestnanosti v prvom kvartáli 2021. Toľko asi k príjmom a výdavkom za roky 2021, respektíve k očakávaným skutočnostiam. Samozrejme, ak sa zavrú školy, zvýšia sa pandemické OČR-ky, možno k tomu aj následne 
PN-ky, keďže zostanú aj dospelí pracujúci s deťmi doma. Môže to mať ešte nejaké dopady aj na, tým pádom na poistenie v nezamestnanosti. Ale verím, že to tak nebude. Vážené panie poslankyne, vážení páni poslanci, návrh rozpočtu je vypracovaný v súlade s platnými právnymi predpismi a je zosúladený s návrhom rozpočtu verejnej správy na roky 2022 až ´24, preto si dovoľujem Vás požiadať o jeho schválenie. Veľmi pekne ďakujem za slovo.